Meddelelse fra Kommissionen

om revision af meddelelsen fra 1997 om aftaler af ringe betydning, der ikke falder ind under EF-traktatens artikel 81, stk. 1

(2001/C 149/05)

(EØS-relevant tekst)

Kommissionen opfordrer hermed alle interesserede til skriftligt at fremsætte deres bemærkninger til følgende udkast til en revideret meddelelse om aftaler af ringe betydning. Alle bemærkninger bedes fremsendt senest to måneder efter datoen for nærværende meddelelse til følgende adresse: Europa-Kommissionen Generaldirektoratet for Konkurrence

Afdeling A-2

J 70 - 5/203

Rue de la Loi/Wetstraat 200 B - 1049 Bruxelles/Brussel E-post: Lucas.Peeperkorn@cec.eu.int.

Udkast til meddelelse om aftaler af ringe betydning, der ikke indebærer en mærkbar begrænsning af konkurrencen i henhold til artikel 81, stk. 1, i traktaten om oprettelse af Det Europæiske Fællesskab (bagatelaftaler)(1)

I

1. I artikel 81, stk. 1, forbydes aftaler, der kan påvirke handelen mellem medlemsstater, og som har til formål eller til følge at hindre, begrænse eller fordreje konkurrencen inden for fællesmarkedet. Domstolen for De Europæiske Fællesskaber har præciseret, at denne bestemmelse ikke gælder, når aftalens virkning for handelen mellem medlemsstater eller for konkurrencen ikke er mærkbar.

2. I denne meddelelse fastslår Kommissionen ved hjælp af tærskelværdier for markedsandele, hvad der ikke er en mærkbar begrænsning af konkurrencen i henhold til EF-traktatens artikel 81. Denne negative definition af "mærkbar" indebærer ikke, at aftaler mellem virksomheder, som overstiger tærskelværdierne i denne meddelelse, begrænser konkurrencen mærkbart. Sådanne aftaler kan stadig blot have ubetydelig virkning for konkurrencen inden for fællesmarkedet og derfor muligvis ikke være omfattet af artikel 81, stk. 1(2).

3. Der kan også være aftaler, som ikke er omfattet af artikel 81, stk. 1, fordi de ikke kan påvirke handelen mellem medlemsstater mærkbart. Dette spørgsmål behandles ikke i denne meddelelse. Denne meddelelse kvantificerer ikke, hvad der udgør eller ikke udgør en mærkbar virkning for handelen.

4. I sager, der er omfattet af denne meddelelse, vil Kommissionen, jf. punkt 11, hverken efter anmodning eller på eget initiativ indlede procedure. Når virksomheder i god tro antager, at en aftale er omfattet af denne meddelelse, vil Kommissionen ikke pålægge dem bøder. Denne meddelelse er ikke bindende for medlemsstaternes domstole og myndigheder, men de kan bruge den som vejledning i forbindelse med deres anvendelse af artikel 81.

5. Denne meddelelse gælder også beslutninger truffet af sammenslutninger af virksomheder og samordnet praksis.

6. Denne meddelelse foregriber ikke fortolkninger af artikel 81, som Domstolen eller De Europæiske Fællesskabers Ret i Første Instans måtte anlægge.

7. Denne meddelelse berører ikke anvendelsen af den nationale konkurrenceret.

II

8. Kommissionen er af den opfattelse, at aftaler mellem virksomheder, der påvirker handelen mellem medlemsstater, ikke begrænser konkurrencen mærkbart, som omhandlet i artikel 81, stk. 1,

a) hvis den samlede markedsandel for alle aftaleparter ikke overstiger 10 % på noget relevant marked, der er berørt af aftalen, når aftalen er indgået mellem virksomheder, der er faktiske eller potentielle konkurrenter på et af de berørte relevante markeder (aftaler mellem konkurrenter)(3), eller

b) hvis de enkelte aftaleparters markedsandele ikke overstiger 15 % på noget relevant marked, der er berørt af aftalen, når aftalen er indgået mellem virksomheder, der ikke er faktiske eller potentielle konkurrenter på et af de berørte relevante markeder (aftaler mellem ikke-konkurrenter).

For aftaler, som er vanskelige at kategorisere som enten aftaler mellem konkurrenter eller som aftaler mellem ikke-konkurrenter, gælder tærskelværdien på 10 %.

9. Når konkurrencen på et berørt relevant marked er begrænset af den samlede virkning af parallelle netværk af aftaler om salg af varer eller tjenesteydelser indgået mellem en række leverandører eller distributører med omtrent samme virkninger for markedet, sænkes tærskelværdien i punkt 8 til 5 % for såvel aftaler mellem konkurrenter som for aftaler mellem ikke-konkurrenter. Aftaler mellem leverandører eller distributører med markedsandele på under 5 % kan generelt ikke siges at bidrage væsentligt til en samlet afskærmende virkning af aftaler mellem flere leverandører eller distributører(4).

10. Kommissionen er desuden af den opfattelse, at aftalerne ikke er konkurrencebegrænsende, hvis de markedsandele, der er omtalt i punkt 8 og 9, kun overskrides med ét procentpoint i to kalenderår i træk.

11. For at kunne beregne markedsandelen er det nødvendigt at afgrænse det relevante marked. Det består af både det relevante produktmarked og det relevante geografiske marked. Afgrænsningen af det relevante marked skal foretages på baggrund af meddelelsen om afgrænsning af det relevante marked i forbindelse med Fællesskabets konkurrenceret(5).

12. Forudsat at betingelsen om påvirkning af handelen mellem medlemsstater er opfyldt, gælder de tærskelværdier, der er fastsat i punkt 8, 9 og 10, ikke for aftaler, der indeholder nogen af følgende alvorlige begrænsninger, og det er ikke sandsynligt, at sådanne aftaler opfylder betingelserne for individuel fritagelse:

1) horisontale aftaler (dvs. aftaler mellem virksomheder, der opererer på samme niveau i produktions- eller distributionskæden), der direkte eller indirekte, alene eller kombineret med andre faktorer, som parterne har afgørende indflydelse på, har til formål:

a) at fastsætte priser for salg af produkter til tredjemand

b) at begrænse produktion eller salg

c) at fordele markeder eller kunder

2) vertikale aftaler (dvs. aftaler mellem virksomheder, der med hensyn til aftalen opererer på forskellige niveauer i produktions- eller distributionskæden), der direkte eller indirekte, alene eller kombineret med andre faktorer, som parterne har afgørende indflydelse på, har til formål:

a) at begrænse køberens adgang til at fastsætte sin salgspris, uden at dette indskrænker leverandørens mulighed for at fastsætte maksimumssalgspriser eller vejledende salgspriser, forudsat at disse ikke som følge af pres eller incitamenter fra den ene af parterne får karakter af faste priser eller minimumssalgspriser

b) at begrænse det område eller den kundegruppe, hvortil køberen må sælge aftalevarerne og -tjenesterne, undtagen når der er tale om følgende begrænsninger, som ikke er alvorlige:

- begrænsning af aktivt salg ind i det eksklusivområde eller til den eksklusive kundegruppe, som er reserveret leverandøren, eller som leverandøren har tildelt en anden køber, forudsat at begrænsningen ikke begrænser køberens kunders salg

- begrænsning af køberens salg til slutbrugere, hvis køberen driver virksomhed i engrosleddet

- begrænsning af det salg til uautoriserede forhandlere, der foretages af virksomheder, som deltager i et selektivt distributionssystem, og

- begrænsning af køberens adgang til at sælge komponenter, der er leveret med henblik på indarbejdning, til kunder, som vil anvende dem til at producere samme type varer som dem, der fremstilles af leverandøren

c) at begrænse det aktive eller passive salg til slutbrugere, der foretages af virksomheder, som deltager i et selektivt distributionssystem i detailleddet, dog med mulighed for at forbyde et medlem af systemet at drive virksomhed fra et uautoriseret etableringssted

d) at begrænse krydsleverancer mellem forhandlere inden for et selektivt distributionssystem, herunder mellem forhandlere, der opererer på forskellige niveauer i omsætningen

e) at aftale en begrænsning mellem en leverandør af komponenter og en køber, der indarbejder disse komponenter, som hindrer leverandøren i at sælge de pågældende komponenter som reservedele til slutbrugere, eller til reparatører eller andre tjenesteydere, som ikke er udpeget af køberen til at reparere eller yde service på køberens varer

3) vertikale aftaler mellem faktiske eller potentielle konkurrenter, der indeholder nogen af de alvorlige begrænsninger, der er nævnt under nr. 1 eller 2 ovenfor.

De nævnte alvorlige begrænsninger kan imidlertid falde uden for forbudet indeholdt i artikel 81, stk. 1, navnlig i tilfælde, hvor aftalen ikke påvirker samhandlen mellem medlemsstater. Retspraksis har fastslået, navnlig for så vidt angår områdebegrænsninger i vertikale aftaler, at der ikke foreligger nogen overtrædelse af artikel 81, stk. 1, når aftalen kun har ubetydelig virkning for de relevante markeder på grund af parternes svage position på de pågældende markeder(6). Aftaler mellem små og mellemstore virksomheder, som defineret i bilaget til Kommissionens henstilling 96/280/EF(7), kan sjældent påvirke samhandlen mellem medlemsstater.

13. 1) I denne meddelelse omfatter udtrykkene "virksomhed", "aftalepart", "distributør", "leverandør" og "køber" tillige disses respektive forbundne virksomheder.

2) "Forbundne virksomheder" er:

a) virksomheder, hvori en af aftaleparterne direkte eller indirekte

- kan udøve mere end halvdelen af stemmerettighederne, eller

- kan udpege mere end halvdelen af medlemmerne af bestyrelsen, direktionen eller andre organer, som repræsenterer virksomheden i retlig henseende, eller

- har ret til at lede virksomhedens forretninger

b) virksomheder, som direkte eller indirekte har de rettigheder eller beføjelser over en af aftaleparterne, der er nævnt under a)

c) virksomheder, hvori en af de virksomheder, der er nævnt under b), direkte eller indirekte har de rettigheder eller beføjelser, der er nævnt under a)

d) virksomheder, hvori en aftalepart sammen med en eller flere af de virksomheder, der er nævnt under a), b) eller c), eller hvori to eller flere af sidstnævnte virksomheder i fællesskab har de rettigheder eller beføjelser, der er nævnt under a)

e) virksomheder, hvori de rettigheder eller beføjelser, der er nævnt under a), indehaves i fællesskab af:

- aftaleparter eller deres respektive forbundne virksomheder, som omhandlet under a)-d), eller

- en eller flere af aftaleparterne eller en eller flere af deres forbundne virksomheder, som omhandlet under a)-d), og en eller flere tredjemænd.

3) Hvad angår nr. 2e) fordeles markedsandelene for de virksomheder, der kontrolleres i fællesskab, ligeligt mellem de virksomheder, der har de rettigheder og beføjelser, der er nævnt under nr. 2a).

(1) Denne meddelelse erstatter den meddelelse om aftaler af ringe betydning, der blev offentliggjort i EFT C 372 af 9.12.1997, s. 13.

(2) Se f.eks. Domstolens dom i forenede sager C-215/96 og C-216/96, Bagnasco (Carlos) mod Banca Popolare di Novara og Casa di Risparmio di Genova e Imperia, Sml. 1999 I, 135, præmis 34-35.

(3) Vedrørende faktiske og potentielle konkurrenter, se Kommissionens meddelelse om retningslinjer for anvendelse af EF-traktatens artikel 81 på horisontale samarbejdsaftaler (EFT C 3 af 6.1.2001, s. 2, punkt 9).

(4) Se også Kommissionens meddelelse om retningslinjer for vertikale begrænsninger (EFT C 291 af 13.10.2000, s. 1), navnlig punkt 73, 142 og 189. Mens der i retningslinjerne for vertikale begrænsninger i forbindelse med visse begrænsninger ikke blot henvises til den samlede, men også til den bundne markedsandel, vedrører alle tærskelværdier for markedsandele i denne meddelelse de samlede andele.

(5) EFT C 372 af 9.12.1997, s. 5.

(6) Se Domstolens domme i følgende sager: sag 5/69, Völck mod Vervaecke, Sml. 1969, s. 295; sag 1/71, Cadillon mod Höss, Sml. 1971, s. 351; sag 19/77, Miller International Schallplatten mod Kommissionen, Sml. 1978, s. 131; sag C-70/93, BMW AG mod ALD Auto-Leasing D GmbH, Sml. 1995 I, s. 3439; sag C-306/96, Javico International og Javico AG mod Yves Saint Laurent Parfums SA, Sml. 1998 I, s. 1983.

(7) EFT L 107 af 30.4.1996, s. 4.